Ngə́ bə́ dīlán ńwūwúb ó búgū ndá, bə́ yídí wā, ó wúú, məkunuŋa məkǐ mâyǐ kig bɔ ású díé. 2Və ngə́ ámǒs ó man yǎ sa, məkunuŋǎ məkǐ mâyi bɔ ású díé. Ǹwúwúb ó bə̄lə́ naa ó yâgan ású wúb wóé, ngə́ ó bə̄lə́ kīg dzóm yā ávə̄, bâyi kuan ai wá nə́ ó yân wúb wóé. 3Ngə́ éyə́m yā ā dzíb é ngə́lə́ é və̄ə̄ nyē á mɔ́, nyag ngə́ ńtōmbá, a yi yân wúb táŋ ébɛ̄. 4Ngə́ mod ǎ bɔ̄ áfūb díé ékódog ású mə́dîga bíyə́m, ńdɔ ǎ dzōgé bīyə́m bíé á mə̄dîga ézā áfúb, a yi yân míńtáŋ ai áfúb díé ládaŋ nyəb, ngə́ kig ai m̀bəmbə afúb wɔ̂n. 5Ngə́ ndóan e káb mod á mɔ́, ě ngakə yadígi miǹtǔd, e kələ yakalan ai mə́ngós bídí bákwē, ngə́ ai afúb ábēn, ǹkoe ndóan a yi yân é dzóm ésə̄ é díg. 6Ngə́ mod a kə́ nyiě mɔ̄ní ngə́ ákūmá áfə̄ ábə̄ é mod m̀bɔ́g, ńdɔ̄ dzóm tē é dzíbán á ndá mod tě, ngə́ bə́ bī ńwūwúb, wâyi yân á tâŋ ngab ébɛ̄. 7Ngə́ ńwūwúb wá ndzí kig yéne, mod ndá a yi súbū babi ai Zambá, bə́ yénə́ ngə́ á ndzī kig fudi wɔ́ wóé ákūmá tē. 8Adzó éndáman akúmá ásə, éyɔŋ lə́ nə́ ású nyag, ngə́ ózele, ǹtómbá angómba ngə́ dzóm zǐŋ yā bə́ nə́ dzó nâ: “Ébēn fɔ̄ɔ̄ dzī”, adzó bod bə́bɛ̄ lə́ kələ kwí ábə Zambá, ényɔ́ Zāmbá ā yi və məku a yi yân á tâŋ ngab ébɛ̄. 9Éyɔŋ mod a və́ bə̄lə́ mod á bītíé dzóm anə́ ózele, ngə́ nyag, ngə́ ńtōmbá, ngə́ eyə́m éfə̄ ziŋ, dzóm tē é kə́ wū, ngə́ á bābi, ngə́ é dzíbán kig təge dzɔ́ badə́ yén, 10bod bə́tē bə́sə̄ bâyi kǎn sɔŋ ábə Ǹtondôbə nâ m̀bɔ́g á ndzī kig fudi wɔ́ wóé ákūmá ényɔ́ ḿbɔ̄g. Mod eyə́m a yi yə́bə, ényɔ́ ḿbɔ̄g təge yân dzóm. 11Və ngə́ bə́ kɔ́b éyə̄m yā bə́ ngádzíb é tɔ̄á ábə̄ nyé, a yi yân ai mod eyə́m mīńtáŋ. 12Ngə́ ébibigan é mān nyab éyə̄m, a sɔ́ɔ́ ai dzɔ́ nālá nə́ á tōe bibǒŋ, ǎ yǐ kig yân mīńtāŋ ású éyə́m tē.